Klement Šimončič

Klement Šimončič (* 24. november 1912, Dolná Krupá – † 22. január 2010, New York, USA) bol slovenský literárny vedec, prekladateľ, novinár a teoretik slovenského nadrealizmu.

V roku 1935 absolvoval Filozofickú fakultu Univerzity Komenského v Bratislave. Po štúdiu na Columbia University in the City of New York v rokoch 1936 a 1937 pracoval v rokoch 1938 a 1939 ako lektor slovenského jazyka a literatúry na univerzite v Štrasburgu. V roku 1938 sa spoločne s Mikulášom Bakošom podieľal na tvorbe programovej state legendárneho nadrealistického zborníka Áno a nie. Po skončení 2. svetovej vojny sa vrátil do Spojených štátov a stal sa lektorom slovenčiny a neskôr profesorom slavistiky na Columbia University v New Yorku. V tomto období sa stal spoluautorom knihy Czech and Slovak literature, kde prispel časťou o slovenskej literatúre. 

Aktívne sa angažoval v krajanských organizáciách, ktoré pomáhali utečencom z komunistického Česko-Slovenska. Bol dlhoročným spolupracovníkom rozhlasovej stanice Slobodná Európa, venoval sa pritom hlavne kultúre a umeniu. 
Tak isto spolupracoval aj s exilovým časopisom Naše snahy.

Bibliografia
 Áno a nie, Bratislava 1938 (Bakoš) 
 Czech and Slovak literature, New York 1950 (Harkins, Šimončič, Manning)

Referencie 

Slovenskí novinári
Slovenskí literárni vedci
Osobnosti z Dolnej Krupej
Osobnosti USA slovenského pôvodu
Pedagógovia USA